Kragonderbrekings by munisipaliteite wat geld skuldArgieffoto Eskom vergader dringend met die Oos-Kaapse regering weens kragonderbrekings wat by vier munisipaliteite toegepas word as gevolg van agterstallige betalings. Die uitstaande skuld beloop nagenoeg R173 miljoen. “Dit is ons laaste uitweg,” het Khulu Phasiwe, woordvoerder van Eskom, Dinsdag gesê. “Ons het drie maande gelede kennisgewings uitgereik om te waarsku dat kragonderbrekings ingestel sal word indien ons nie betaling ontvang nie. Ons het alles in ons vermoë gedoen om hierdie kragonderbrekings te verhoed.” Die betrokke munisipaliteite is Gariep-, Maletswai-, Nxuba- en Ikezi-munisipaliteit en die kragonderbrekings vind daagliks tussen 06:00 en 09:00, 12:00 en 14:00 en 17:00 – 21:00 plaas. “Hulle moet ŉ gedeelte van die uitstaande bedrag betaal,” het Phasiwe bygevoeg. “As hulle ŉ bedrag oorbetaal en ŉ ooreenkoms teken hoe hulle die uitstaande bedrag gaan betaal, en ons is tevrede, sal ons die kragonderbrekings opskort.” Volgens Phasiwe voldoen 55 van die 60 munisipaliteite in die land, wat deur die Nasionale Tesourie geïdentifiseer is wat uitstaande skuld het, aan hul betalingsooreenkomste. Die vier munisipaliteite in die Oos-Kaap en een in die Vrystaat, wat Eskom gedagvaar het oor kragonderbrekings, het egter nie hul uitstaande skuld betaal nie. Die burgerregte-organisasie AfriForum het intussen Eskom in kennis gestel dat hulle ŉ dringende hofaansoek sal bring, indien die elektrisiteitsreus nie die elektrisiteit vandag sou aanskakel nie. “Eskom hou belastingbetalers gyselaar as gevolg van dié plaaslike munisipaliteite se swak finansiële bestuur,” het Tiaan Esterhuizen, bestuurder van AfriForum se gemeenskapstrukture, gesê. “Dit is verkeerd om betroubare belastingbetalers verder te belas.” Thomas van Dalen, die burgerregte-groep se provinsiale koördineerder vir die Oos-Kaap, sê dit plaas gemeenskappe onder geweldige druk – veral in die feestyd – wanneer munisipaliteite nie hul skuld vereffen nie. “Ons het al voorheen interdikte teen Eskom verkry en sal nie huiwer om ook hierdie gemeenskappe se regte te beskerm nie,” het hy gesê.